อย่ามองข้าม
ใครไม่ขยับตัวไม่ได้แล้ว...
21 พ.ย. 2555

ใครไม่ขยับตัวไม่ได้แล้ว...
ซีไอเอ็มบี ไทย ของ ดร.แซมสุภัค ศิวะรักษ์ ประธานเจ้าหน้าที่บริหาร ชิงเปิดบริการ “สปีดเซ้น บริการโอนเงินด่วนระหว่างประเทศ” หวังขยายฐานแรงงานรายย่อยชาวพม่ากะฟิลิปปินส์ก่อนใครเพื่อน
“ดุษณี เกลียวปฏินนท์” ผู้ช่วยกรรมการผู้จัดการใหญ่ ด้านผลิตภัณฑ์เพื่อรายย่อย ธนาคารซีไอเอ็มบี ไทย บอกว่า บริการสปีดเซ้นบริการโอนเงินด่วนระหว่างประเทศ มีขั้นตอนง่ายๆ สามารถส่งเงินไปยังผู้รับได้อย่างรวดเร็ว ใช้เวลาเพียงไม่กี่นาทีเท่านั้น 
ที่สำคัญมีอัตราค่าธรรมเนียมเริ่มต้นเพียง 150 บาทต่อรายการ สูงสุดไม่เกิน 350 บาทต่อรายการ ขึ้นกับยอดเงินที่ส่ง
พิเศษสุด ในช่วงเทศกาลปีใหม่ซึ่งเป็นช่วงที่แรงงานต่างชาติชาวพม่าและฟิลิปปินส์ ที่เข้ามาทำงานในเมืองไทยนิยมส่งเงินกลับบ้านให้ครอบครัว ธนาคารคิดค่าธรรมเนียมเพียง 50 บาทต่อรายการ ตั้งแต่วันนี้ถึง 28 ก.พ. 2556 
จำนวนเงินในการส่งเงินก็จิ๊บๆ ขั้นต่ำ 300 บาท สูงสุด 1 แสนบาทต่อรายการ
เรียกกว่า เก็บเบี้ยใต้ถุนร้าน
อย่าดูว่าเบาเชียวนะพี่น้องครับ คนงานพม่าที่เข้ามาทำงานในไทยอย่างถูกกฎหมายที่ลงทะเบียนไว้ก็ปาเข้าไปกว่า 1 ล้านคนเข้าไปแล้ว ส่งไปคนละ 300 บาท ก็ปากไป 300 ล้านบาทแล้ว
ดุษณี บอกว่า บริการนี้ไม่ได้มุ่งหวังรายได้ค่าธรรมเนียมเป็นหลัก แต่ต้องการรองรับตลาดเออีซี 
ว้าว ทันสมัย ใจถึงมั้ยครับพี่น้อง